Sogn og Fjordane, Rogaland og Hordaland blir ett fylke

De tre har forhandlet frem en avtale om sammenslåing.

15. september 2016

Delegasjonene fra de tre fylkene satt sammen i Førde til klokken 03.00 i natt, og har nå klart å bli enige om en intensjonsavtale, melder NRK Sogn og Fjordane, ifølge BT.

– Det har vært en lang natt, men partene ble enige om mye, sier fylkesrådmann i Sogn og Fjordane, Tore Eriksen, til kanalen.

Stridsspørsmålet i denne siste runden med forhandlinger har vært hvor de ulike funksjonene skal ligge.

Partene har godtatt at Bergen skal bli det formelle regionssenteret, men både Rogaland og Sogn og Fjordane har krevd at betydelige deler av administrasjon og oppgaver skal plasseres der.

Sogn og Fjordane får vei

Dette er noen av punktene de er enige om:

Det nye navnet på storfylket er Vestlandet fylkeskommune.

Fylket skal bli én valgkrets, med et nytt regionting.

Fylkessenteret skal ligge i Bergen. Her vil politisk ledelse og fylkesrådmannen sitte, med sine tilknyttede funksjoner.

Administrasjonen for næring og opplæring, samt kollektivtransport og idrett skal plasseres i Stavanger.

Sogn og Fjordane får administrasjonen for vei og kultur.

Administrasjonen består av direktører og fagmiljø. Hovedutvalgene for de ulike områdene skal plasseres sammen med administrasjonen.

Alle ansatte i de tre fylkeskommunene får et stillingsvern i fem år etter at det nye fylket er opprettet, altså fram til 2025, dersom planen blir fulgt.

Dersom noen blir overflødige der de jobber nå, vil de få tilbud om nytt, relevant arbeid i fylket.

Uenige om sognefond

Fylkene har også blitt enige om at det skal utarbeides en fordeling av verdier og fond som skal sikre at de til en viss grad blir værende i områdene der verdiene er bygget opp.

Det blir etablert to egne fond som er investeringsfond og disposisjonsfond for Sogn og Fjordane. Her skal blant annet pengene fra Fjord1-salget settes inn. Fondene kan bli på rundt to milliarder kroner.

På møtet da avtalen ble gjennomgått, viste det seg at det ikke var full enighet om dette. Hordaland og Rogaland reagerte på regnestykkene som Sogn og Fjordane la frem, og mente at de burde dele mer.

– Dette fylket disponerer en del naturressurser som gir oss ekstra inntekter. Vi er innstilt på å dele de verdiene med andre, men at vi får med oss en avgrenset medgift i en kort periode, svarte fylkesrådmann Tore Eriksen i Sogn og Fjordane.

Ikke nynorskfylke

Intensjonsavtalen understreker at nynorsk har en viktig posisjon, men det blir ikke gjort til hovedmål i det nye fylket.

– Nynorsk er viktig på Vestlandet, men for oss i Rogaland er det unaturlig om nynorsk skal vere hovedspråket, sier fylkesordførar i Rogaland, Solveig Ege Tengesdal, til NRK Sogn og Fjordane.

Målet er å bli enige om en intensjonsplan som kan danne grunnlag for en ny Vestlandsregion. Men planen skal opp til politisk behandling i de tre fylkestingene, først i oktober, og deretter i revidert utgave i desember.

Både i Rogaland og Sogn og Fjordane har flere politikere uttrykt skepsis til å gi fra seg førersetet til Bergen.

Partene satt klokken 11 fortsatt i møte i Førde. BT kommer tilbake med mer.